Internasionale Woordeboekdag | Maroela Media
"'n Woordeboek is vir 'n spreker van enige taal soos wat tandepasta vir 'n tandeborsel is." Só sê Naomi von Branden, bestuurder: taalaangeleenthede by die ATKV. "Goeie kommunikasie en die gebruik van 'n woordeboek gaan dus hand aan hand, daarom is 'n goeie woordeboek onontbeerlik en onmisbaar in byna enige taalsituasie."
Internasionale woordeboekdag word jaarliks op 16 Oktober gevier. Die algemene doel van die viering van hierdie dag is om mense regoor die wêreld bewus te maak van die onontbeerlikheid van 'n woordeboek. "Daarsonder is nie net ons woordeskat baie skraal nie, maar ás woorde wêrelde open soos wat algemeen aanvaar word, verklein ons dan ook ons leefruimte," het Von Branden bygevoeg.
Die ATKV deel die volgende inligting:
Noah Webster is op 16 Oktober 1758 gebore en het as 'n arm seun saam met sy twee broers en twee susters op 'n plasie in Connecticut grootgeword, waar hulle saam met hul ouers die arbeid verrig het. Noah was 'n briljante leerling wat op 15-jarige ouderdom aan Yale begin studeer het. Later word hy die samesteller van die eerste Amerikaanse woordeboek en hy word dus beskou as die vader van die Amerikaanse leksikografie. Woordeboekdag word internasionaal ter ere van hierdie beroemde Amerikaanse woordeboekmaker gevier.
Talle inisiatiewe het die afgelope paar jare die lig gesien om hierdie dag te vier, soos byvoorbeeld die WAT se Borg 'n Woord. Teen net R100 kan jy 'n woord "koop" en dit jou eie noem. Op hierdie manier dra jy ook by om die voortbestaan van 'n pragtige taal te verseker.
Die nuutste HAT6 (2015) het onlangs verskyn – heel betyds vir internasionale woordeboekdag. Kyk byvoorbeeld na inskrywings soos:
bai-ley-brug s.nw. [baileybruê] tydelike traliebrug van vooraf vervaardigde staaldele wat vinnig gemonteer kan word en daarom vir militêre gebruik geskik is.
hi-gro-gram s.nw. [-me] kurwe deur 'n higrograaf geteken; grafiese voorstelling van een of ander aspek van lugvog.
"Een uitdaging wat veral onderwysers mee gekonfronteer word, is om leerders so ver te kry om die woordeboek daagliks in die klas te gebruik. Indien dit wel gebeur, kan dit nie net die leerder se woordeskat verbreed nie, maar ook uiteindelik 'n liefde aanwakker om nuwe woorde aan te leer en dit in die daaglikse omgang met die taal te gebruik," het Von Branden bygevoeg. "Só word die taal lewendig gehou."
Enige interessante voorstelle om leerders aan te moedig om woordeboeke te gebruik, kan aan [email protected] gestuur word.
Net vir die lekker daarvan: maak vandag nog 'n woordeboek oop, soek 'n woord wat jy nog nooit voorheen gesien het nie en leer die woord én sy betekenis om jóú bydrae tot internasionale woordeboekdag te maak – sommer net, omdat jy kan!